input: KOMMISSIONENS GENNEMFØRELSESAFGØRELSE
  af 18. november 2014
  om afslag på en anmodning om annullering af en betegnelse, der er optaget i det register over beskyttede oprindelsesbetegnelser og beskyttede geografiske betegnelser, der er omhandlet i Europa-Parlamentets og Rådets forordning (EU) nr. 1151/2012 (Jihočeská Zlatá Niva (BGB))
  (meddelt under nummer C(2014) 8425)
  (Kun den slovakiske udgave er autentisk)
  (2014/818/EU)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 54, stk. 1, og
  ud fra følgende betragtninger:
  (1)
  Artikel 54, stk. 1, første afsnit, i forordning (EU) nr. 1151/2012 fastsætter, at Kommissionen, uden at der foreligger en anmodning fra den producent, som markedsfører produktet med den pågældende registrerede betegnelse, kan annullere registreringen af en beskyttet geografisk betegnelse, når det ikke er sikret, at produktet overholder varespecifikationen, eller at der ikke er markedsført et produkt med den pågældende beskyttede geografiske betegnelse i mindst syv år.
  (2)
  Kommissionen har undersøgt den anmodning om annullering af registreringen af den beskyttede geografiske betegnelse »Jihočeská Zlatá Niva«, som Slovakiet fremsendte den 20. september 2013, og som Kommissionen modtog den 27. september 2013.
  (3)
  Denne anmodning om annullering falder ikke ind under de to tilfælde, der er omhandlet i artikel 54, stk. 1, første afsnit, i forordning (EU) nr. 1151/2012, og den opfylder derfor ikke de betingelser, der er fastsat i nævnte bestemmelse.
  (4)
  På denne baggrund bør der meddeles afslag på anmodningen om annullering af den beskyttede geografiske betegnelse »Jihočeská Zlatá Niva«, som Slovakiet har indgivet.
  (5)
  Foranstaltningen i denne afgørelse er i overensstemmelse med den udtalelse, som Komitéen for Kvalitetspolitikken for Landbrugsprodukter har afgivet -
  VEDTAGET DENNE AFGØRELSE:
  Artikel 1
  Anmodningen om annullering af den beskyttede geografiske betegnelse »Jihočeská Zlatá Niva« afslås.
  Artikel 2
  Denne afgørelse er rettet til Den Slovakiske Republik.
  Udfærdiget i Bruxelles, den 18. november 2014.